
[bookmark: TextBodyBegin]Parlamentul European,
	având în vedere articolul 150 alineatul (5) și articolul 136 alineatul (4) din Regulamentul său de procedură,
A.	întrucât, la 26 iulie 2023, în Niger a avut loc o lovitură de stat militară, în urma căreia a fost dizolvată ordinea constituțională a țării și a fost instituită o juntă militară; 
[bookmark: _Hlk223973917]B.	întrucât, de la lovitura de stat, președintele Mohamed Bazoum și soția sa sunt deținuți de junta aflată la putere, neavând, se pare, acces la avocați sau vizite familiale și primind o asistență medicală limitată; întrucât, de peste un an, nu a fost făcută publică nicio informație verificabilă cu privire la starea lor; 
C.	întrucât Tribunalul de Stat a ridicat imunitatea prezidențială a lui Mohamed Bazoum, iar autoritățile s-au angajat să îl urmărească penal pentru „înaltă trădare”, ceea ce poate duce la pedeapsa cu moartea; 
[bookmark: _Hlk223973970]D.	întrucât junta s-a angajat într-o represiune mai amplă, impunând restricții tot mai mari apărătorilor drepturilor omului, opoziției politice, societății civile și libertății mass-mediei; întrucât junta a suspendat Constituția, amenințând libertatea religioasă; 
E.	întrucât situația în materie de securitate din Niger și din întregul Sahel continuă să se deterioreze pe măsură ce grupările jihadiste comit atacuri ucigașe; 
F.	întrucât situația umanitară s-a deteriorat brusc din cauza deteriorării situației în materie de securitate și a perturbărilor climatice grave, aproape un milion de persoane fiind strămutate și trei milioane având nevoie de asistență umanitară, care este grav limitată ca urmare a dizolvării în masă a ONG-urilor și a expulzării principalilor actori internaționali; 
G.	întrucât evoluțiile din Niger fac parte dintr-o tendință regională mai amplă și îngrijorătoare de regres al democrației și al drepturilor omului în Sahel, 
[bookmark: _Hlk223620995]1.	condamnă cu fermitate detenția arbitrară încă în curs a președintelui ales în mod democratic Mohamed Bazoum și a soției sale, precum și a tuturor celorlalte persoane deținute în contextul loviturii de stat și solicită eliberarea imediată și necondiționată a acestora; 
2.	subliniază că Nigerul a fost un partener al UE în Sahel în diferite domenii de cooperare; subliniază că, de la lovitura de stat, situația din Niger s-a înrăutățit, iar riscurile de securitate au crescut, inclusiv traficul de persoane și de arme și fluxurile de migrație ilegală în întregul Sahel; 
3.	condamnă reprimarea actorilor politici, a jurnaliștilor și a societății civile și invită autoritățile nigeriene să accelereze procesul de restabilire a ordinii democratice, inclusiv să reinstituie partidele politice și să organizeze alegeri libere și corecte; 
4.	subliniază importanța de a se asigura furnizarea și accesibilitatea continuă a ajutorului umanitar al UE și a serviciilor de bază în zonele de conflict din Niger;
5.	își exprimă profunda îngrijorare cu privire la intenția anunțată a Nigerului de a se retrage din CPI; îndeamnă autoritățile nigeriene să respecte dreptul internațional; 
6.	își exprimă profunda îngrijorare cu privire la deteriorarea situației umanitare și de securitate din Sahel și subliniază că legitimitatea democratică, guvernanța responsabilă și respectarea drepturilor omului sunt esențiale pentru a face față insecurității și a proteja civilii; 
7.	invită VP/ÎR, statele membre, Uniunea Africană și comunitatea internațională să își intensifice eforturile diplomatice pentru a asigura eliberarea președintelui Mohamed Bazoum; 
8.	încredințează Președintei sarcina de a transmite prezenta rezoluție Comisiei, Consiliului, VP/ÎR, Uniunii Africane, ECOWAS, precum și autorităților din Niger și Alianței statelor din Sahel.

